b'\n_START_ARTICLE_\nJoaquim Maria Puyal i Ortiga\n_START_SECTION_\nBiografia\n_START_PARAGRAPH_\nVa n\xc3\xa9ixer el 24 de mar\xc3\xa7 de 1949 a la ciutat de Barcelona. Es llicenci\xc3\xa0 en filologia rom\xc3\xa0nica a la Universitat de Barcelona, i posteriorment ampli\xc3\xa0 els seus estudis amb una llicenciatura en Ci\xc3\xa8ncies de la Informaci\xc3\xb3 a la Universitat Aut\xc3\xb2noma de Barcelona._NEWLINE_El 2010 va doctorar-se en ling\xc3\xbc\xc3\xadstica per la Universitat de Barcelona, quan va defensar una tesi posteriorment reconeguda amb el Premi Extraordinari de Doctorat. _NEWLINE_Des de 1976 ha desenvolupat tota la seva carrera en llengua catalana, conven\xc3\xa7ut que el treball dels periodistes podia contribuir de forma decisiva a la normalitzaci\xc3\xb3 ling\xc3\xbc\xc3\xadstica del catal\xc3\xa0, despr\xc3\xa9s dels quaranta anys de repressi\xc3\xb3 del r\xc3\xa8gim franquista. _NEWLINE_Des de 1997 ha orientat, preferentment, el seu treball cap a l\'activitat universit\xc3\xa0ria a la Universitat de Barcelona i la recerca en l\'\xc3\xa0mbit de la teoria de la comunicaci\xc3\xb3._NEWLINE_\xc3\x89s membre de la Secci\xc3\xb3 Filol\xc3\xb2gica de l\'IEC des de 2009._NEWLINE_L\'any 2011 fou escollit per l\'alcalde de Barcelona Xavier Trias per a fer el Preg\xc3\xb3 de la Merc\xc3\xa8, oferint un c\xc3\xa8lebre discurs amb format radiof\xc3\xb2nic, en el qual repass\xc3\xa0 la hist\xc3\xb2ria de la ciutat durant el Segle XX des d\'un punt de vista personal i cr\xc3\xadtic, tot enaltint les virtuts de ser barcelon\xc3\xad.\n_START_SECTION_\nComentarista radiof\xc3\xb2nic\n_START_PARAGRAPH_\nL\'any 1967 comen\xc3\xa7\xc3\xa0 a col\xc2\xb7laborar a R\xc3\xa0dio Barcelona, en la qual romandria fins al 1985 desenvolupant diferents tasques._NEWLINE_Va iniciar la seva feina fent torns a la FM, en aquells moments una freq\xc3\xbc\xc3\xa8ncia incipient i minorit\xc3\xa0ria. El director de l\'emissora, Manuel Tar\xc3\xadn Iglesias, li va proposar transmetre el partit de futbol Futbol Club Barcelona - C\xc3\xb3rdoba Club de F\xc3\xbatbol. Va arribar a narrar m\xc3\xa9s de 500 partits de futbol en castell\xc3\xa0 entre 1968 i 1976._NEWLINE_En aquests anys tamb\xc3\xa9 va retransmetre combats de boxa des del Gran Price i del Palau dels Esports de Barcelona. Durant dos anys va ser el corresponsal a Barcelona del programa Hora 25, dirigit per Jos\xc3\xa9 Mar\xc3\xada Garc\xc3\xada, i que liderava les audi\xc3\xa8ncies de les nits radiof\xc3\xb2niques a Espanya. _NEWLINE_En aquests moments demostr\xc3\xa0 el seu estil seri\xc3\xb3s, rigor\xc3\xb3s i educat, fins i tot en les retransmissi\xc3\xb3 futbol\xc3\xadstiques, en les quals ha assolit crear un estil allunyat del crit gratu\xc3\xaft, que ha creat escola entre molts narradors esportius.\n_START_SECTION_\nPioner de la r\xc3\xa0dio en catal\xc3\xa0\n_START_PARAGRAPH_\nEl 5 de setembre de 1976 fou el primer a reprendre les retransmissions en catal\xc3\xa0 d\'un partit de futbol despr\xc3\xa9s de l\'\xc3\xa8poca republicana._NEWLINE_Puyal va plantejar la proposta al director general de la Cadena SER, Manuel Ter\xc3\xa1n, poc despr\xc3\xa9s de la mort de Francisco Franco, pensant que els nous aires de llibertat de despr\xc3\xa9s del franquisme ho permetrien, malgrat que encara no s\'havia reinstaurat la democr\xc3\xa0cia. La Cadena SER li va aprovar el projecte de retransmetre en catal\xc3\xa0 per la r\xc3\xa0dio FM gr\xc3\xa0cies al fet que el seu programa "Futbol en catal\xc3\xa0" va comptar des del principi amb el patrocini de "La Caixa", que va sufragar totes les despeses del programa. El programa es va convertir r\xc3\xa0pidament en un programa de gran audi\xc3\xa8ncia. _NEWLINE_L\'any 1985 va deixar R\xc3\xa0dio Barcelona per fitxar per Catalunya R\xc3\xa0dio amb tot el seu equip, entre els quals destacaven Antoni Bassas i Eduard Boet. Des d\'aquell moment, i durant vint anys, no ha deixat de narrar en catal\xc3\xa0 cap ni un dels partits oficials disputats pel FC Barcelona, retransmetent m\xc3\xa9s de 2.000 partits de futbol al llarg de la seva carrera._NEWLINE_Les seves locucions s\'han convertit en un referent per als seguidors del Bar\xc3\xa7a, sempre amb una cura exquisida per la llengua. Puyal ha donat a l\'imaginari col\xc2\xb7lectiu algunes frases, com aquell "Urruti t\'estimo!", "escapolir-se de l\'escomesa", "Pizzi, sos macanudo", "Ara ja em puc morir" o "M\xc3\xa9s i m\xc3\xa9s i m\xc3\xa9s..."!._NEWLINE_El 4 de juliol de 2018 anunci\xc3\xa0 que ja no seguiria retransmetent els partits del Bar\xc3\xa7a, despr\xc3\xa9s de 50 anys dedicant-s\'hi i m\xc3\xa9s de 3.000 partits retransmesos.\n_START_SECTION_\nCarrera televisiva\n_START_PARAGRAPH_\nLa popularitat i el prestigi de Joaquim Maria Puyal es deu tant a la seva tasca radiof\xc3\xb2nica com a la seva pres\xc3\xa8ncia en la televisi\xc3\xb3, mitj\xc3\xa0 de comunicaci\xc3\xb3 en el qual ha dirigit, produ\xc3\xaft i presentat diversos programes, sempre en llengua catalana, i amb gran \xc3\xa8xit d\'audi\xc3\xa8ncia. _NEWLINE_Va iniciar la seva relaci\xc3\xb3 amb la pantalla petita en els estudis Miramar, en el circuit catal\xc3\xa0 de Televisi\xc3\xb3 Espanyola. All\xc3\xa0 va comen\xc3\xa7ar presentat, l\'any 1977 el programa Vost\xc3\xa8 Pregunta, que va significar un format in\xc3\xa8dit en aquells moments a Espanya, i li va valer, l\'any 1979, el segon premi Ondas de la seva carrera. _NEWLINE_L\'any 1985 va fitxar per a Televisi\xc3\xb3 de Catalunya per a dirigir i presentar, a TV3, el programa Vost\xc3\xa8 jutja, que va estar dos anys en antena. El 1989 va estrenar a TV3 el programa La vida en un xip, que va estar en antena fins al 1992. Aquest programa tenia un petit pr\xc3\xb2leg en forma de s\xc3\xa8rie de ficci\xc3\xb3 anomenat La granja, que va ser la primera telenovel\xc2\xb7la emesa per TV3. Un any despr\xc3\xa9s seria el presentador d\'Un tomb per la vida, un programa en el qual convidava a grans personatges de la societat per a repassar la seva vida. Aix\xc3\xad mateix tamb\xc3\xa9 va dirigir dos programes-concurs a TV3, tot i que no en fou el presentador, Tres pics i repic\xc3\xb3 i El joc del segle. Va crear, amb Jaume Cabr\xc3\xa9, el format de la s\xc3\xa8rie Estaci\xc3\xb3 d\'enlla\xc3\xa7._NEWLINE_Ha estat el padr\xc3\xad de destacats periodistes catalans, als quals va donar la seva primera oportunitat professional, com Antoni Bassas, Eduard Boet, Pilar Calvo, Jordi Bast\xc3\xa9, Xavier Bosch, Marcel Gorgori, Manel Fuentes, Ricard Torquemada o M\xc3\xb2nica Terribas, entre d\'altres.\n_START_SECTION_\nLlibres publicats\n_START_PARAGRAPH_\nAicn\xc3\xa0lubma (Columna, 2011), una reflexi\xc3\xb3 sobre la societat i els mitjans de comunicaci\xc3\xb3._NEWLINE_En llengua espanyola, La realidad inversa (Destino, 2011)._NEWLINE_L\'any 2013 la Universitat de Lleida va publicar Llengua i esport: Entre la creativitat i l\'adequaci\xc3\xb3, un llibret on es transcriu una confer\xc3\xa8ncia pronunciada per Puyal a la universitat, el setembre de l\'any anterior.'